Document ID: 31989R3858

Title and Content:
***** ΚΑΝΟΝΙΣΜΟΣ (ΕΟΚ) αριθ. 3858/89 ΤΗΣ ΕΠΙΤΡΟΠΗΣ της 20ής Δεκεμβρίου 1989 για τις λεπτομέρειες εφαρμογής του καθεστώτος εισαγωγής που εφαρμόζεται για τα προϊόντα των κωδικών ΣΟ 0714 10 91, 0714 10 99, 0714 90 11 και 0714 90 19, καταγωγής τρίτων χωρών που δεν αποτελούν μέλη της Γενικής Συμφωνίας Δασμών και Εμπορίου (ΓΣΔΕ), εκτός από την Κίνα Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 430/87 του Συμβουλίου της 9ης Φεβρουαρίου 1987 για το καθεστώς εισαγωγής που εφαρμόζεται για τα προϊόντα που υπάγονται στους κωδικούς ΣΟ 0714 10 10, 0714 10 90 και 0714 90 10, καταγωγής ορισμένων τρίτων χωρών (1), όπως τροποποιήθηκε τελευταία από τον κανονισμό (ΕΟΚ) αριθ. 3846/89 (2) και ιδίως το άρθρο 2, Εκτιμώντας: ότι, κατ' εφαρμογή του κανονισμού (ΕΟΚ) αριθ. 430/87, η είσπραξη της εισφοράς που εφαρμόζεται κατά την εισαγωγή μανιόκας και συναφών προϊόντων καταγωγής τρίτων χωρών που δεν αποτελούν μέλη της ΓΣΔΕ, εκτός από την Κίνα, ανέρχεται κατ' ανώτατο όριο σε 6 %, στα πλαίσια των ποσοτήτων που καθορίζονται αφενός για τα προϊόντα που προορίζονται για άλλες χρήσεις εκτός από την ανθρώπινη κατανάλωση, και αφετέρου για τα προϊόντα που χρησιμοποιούνται για την ανθρώπινη κατανάλωση· ότι θα πρέπει να επανεξετασθούν οι λεπτομέρειες εφαρμογής του εν λόγω καθεστώτος που θεσπίστηκαν τελευταία με τον κανονισμό (ΕΟΚ) αριθ. 983/89 της Επιτροπής (3) και να προσαρμοσθούν υπό το φώς της κτηθείσας πείρας· ότι συγκεκριμένα, θα πρέπει να εξακριβώνεται η καταγωγή των προϊόντων, εξαρτώντας την έκδοση των πιστοποιητικών εισαγωγής από την προσκόμιση εγγράφων εκδοθέντων από τις ενδιαφερόμενες χώρες· ότι όσον αφορά τα προϊόντα καταγωγής Βιετνάμ, σύμφωνα με μέθοδο που εφαρμόζεται από πολλών ετών, η αίτηση πιστοποιητικού καταγωγής υπόκειται, μεταξύ άλλων, στην προσκόμιση βεβαίωσης που εκδίδεται με πρωτοβουλία της χώρας εξαγωγής· ότι, εξάλλου, για να αποφευχθεί η υποβολή αιτήσεων για ασυνήθιστα μεγάλες ποσότητες, θα πρέπει να προβλεφθεί ότι κατά την αίτηση πιστοποιητικού εισαγωγής θα παρέχεται η απόδειξη ότι οι ποσότητες φορτώθηκαν και μεταφέρονται στην Κοινότητα· ότι θα πρέπει επίσης να ορισθεί μια ανώτατη ποσότητα ανά αίτηση και να προβλεφθεί ότι σε καμία περίπτωση δεν δύναται να αφορά ποσότητα μεγαλύτερη από εκείνη για την οποία παρασχέθηκαν οι προαναφερθείσες αποδείξεις· ότι, θα πρέπει εξάλλου να εφαρμοσθούν οι συνήθεις συμπληρωματικές λεπτομέρειες για τη διαχείριση των εν λόγω ποσοστώσεων, ιδίως όσον αφορά την υποβολή αιτήσεων και την έκδοση πιστοποιητικών, καθώς και τον έλεγχο των ποσοτήτων που εισάγονται πραγματικά· ότι οι εν λόγω λεπτομέρειες εφαρμογής είτε συμπληρώνουν είτε επιτρέπουν παρεκκλίσεις από τις διατάξεις του κανονισμού (ΕΟΚ) αριθ. 3719/88 της Επιτροπής της 16ης Νοεμβρίου 1988 περί κοινών λεπτομερειών εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), όπως τροποποιήθηκε από τον κανονισμό (ΕΟΚ) αριθ. 1903/89 (5), καθώς και του κανονισμού (ΕΟΚ) αριθ. 891/89 της Επιτροπής της 5ης Απριλίου 1989 περί ειδικών λεπτομερειών εφαρμογής του καθεστώτος έκδοσης των πιστοποιητικών εισαγωγής και εξαγωγής στον τομέα των σιτηρών και της όρυζας (6), όπως τροποποιήθηκε από τον κανονισμό (ΕΟΚ) αριθ. 990/89 (7)· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα προϊόντα των κωδικών ΣΟ 0714 10 91, 0714 10 99, 0714 90 11 και 0714 90 19, καταγωγής τρίτων χωρών που δεν αποτελούν μέλη της Γενικής Συμφωνίας Δασμών και Εμπορίου (ΓΣΔΕ), εκτός της Κίνας, απολαύουν του καθεστώτος που προβλέπεται στο άρθρο 1 παράγραφος 2 του κανονισμού (ΕΟΚ) αριθ. 430/87 και εντός του ορίου των ποσοτήτων που αναφέρονται στο στοιχείο δ) της προαναφερθείσας διάταξης, στα πλαίσια των διατάξεων του παρόντος κανονισμού. Άρθρο 2 Ενόψει της θέσης σε ελεύθερη κυκλοφορία των προϊόντων που αναφέρονται στο άρθρο 1, οι αιτήσεις για την έκδοση πιστοποιητικού εισαγωγής υποβάλλονται σε κάθε κράτος μέλος και τα πιστοποιητικά που εκδίδονται ισχύουν σε ολόκληρη την Κοινότητα. Οι διατάξεις του άρθρου 5 παράγραφος 1 τέταρτη περίπτωση του κανονισμού (ΕΟΚ) αριθ. 3719/88 δεν εφαρμόζονται. ΤΙΤΛΟΣ Ι Ειδικές διατάξεις Α. Προϊόντα που προορίζονται για άλλες χρήσεις εκτός από την ανθρώπινη κατανάλωση Άρθρο 3 1. Για τα προϊόντα που υπάγονται στους κωδικούς ΣΟ 0714 10 99 και 0714 90 19, η αίτηση για την έκδοση πιστοποιητικού εισαγωγής: α) συνοδεύεται από το πρωτότυπο εγγράφου που εκδίδουν οι αρμόδιες αρχές της ενδιαφερόμενης χώρας, το οποίο βεβαιώνει την καταγωγή του εμπορεύματος· β) συνοδεύεται από την απόδειξη, υπό μορφή αντιγράφου της φορτωτικής, ότι το εμπόρευμα φορτώθηκε στην τρίτη χώρα που εξέδωσε το έγγραφο που αναφέρεται στο στοιχείο α) και μεταφέρεται στην Κοινότητα με το σκάφος που αναφέρεται στην αίτηση· γ) δεν δύναται να αφορά ποσότητα μεγαλύτερη από την ποσότητα γαι την οποία παρασχέθηκαν οι αποδείξεις σχετικά με την καταγωγή και τη μεταφορά του εμπορεύματος. 2. Για τα προϊόντα που αναφέρονται στην παράγραφο 1, καταγωγής Βιετνάμ, η αίτηση για την έκδοση πιστοποιητικού εισαγωγής συνοδεύεται από έγγραφο που βεβαιώνει την εξαγωγή, το οποίο εκδίδεται από τις αρχές του Βιετνάμ για το συγκεκριμένο έτος. Οι διατάξεις της παραγράφου 1 στοιχεία β) και γ) εφαρμόζονται επίσης για την αίτηση αυτή. 3. Οι αιτήσεις για την έκδοση πιστοποιητικού, οι οποίες αναφέρονται στις παραγράφους 1 και 2 δεν δύνανται να αφορούν ποσότητα μεγαλύτερη από 7 500 τόνους ανά ενδιαφερόμενο που ενεργεί για λογαριασμό του. Β. Προϊόντα των ειδών που χρησιμοποιούνται για ανθρώπινη κατανάλωση Άρθρο 4 Οι αιτήσεις για την έκδοση πιστοποιητικού εισαγωγής, οι οποίες υποβάλλονται με σκοπό τη θέση σε ελεύθερη κυκλοφορία των προϊόντων που υπάγονται στους κωδικούς ΣΟ 0714 10 91 και 0714 90 11, δεν δύνανται να αφορούν ποσότητα μεγαλύτερη από 150 τόνους ανά ενδιαφερόμενο που ενεργεί για λογαριασμό του. ΤΙΤΛΟΣ ΙΙ Ενιαίες γενικές διατάξεις Άρθρο 5 Η αίτηση για την έκδοση πιστοποιητικού και το πιστοποιητικό εισαγωγής περιλαμβάνουν: α) στο τετραγωνίδιο 8 την ένδειξη της τρίτης χώρας από την οποία κατάγεται το εν λόγω προϊόν· Το πιστοποιητικό υποχρεώνει την εισαγωγή από τη χώρα αυτή, β) στο τετραγωνίδιο 20 την ένδειξη με την ονομασία του σκάφους με το οποίο μεταφέρεται ή μεταφέρθηκε το εμπόρευμα στην Κοινότητα. Άρθρο 6 1. Κατά παρέκκλιση του άρθρου 12 παράγραφος 1 του κανονισμού (ΕΟΚ) αριθ. 891/89, το ποσό της εγγύησης σχετικά με το πιστοποιητικό εισαγωγής ανέρχεται σε 20 Ecu ανά τόνο. 2. Σε περίπτωση που, λόγω της εφαρμογής του άρθρου 7 παράγραφος 3, η ποσότητα για την οποία εκδίδεται το πιστοποιτικό είναι μικρότερη από εκείνη για την οποία ζητήθηκε, η εγγύηση που αντιστοιχεί στη διαφορά αποδεσμεύεται. Άρθρο 7 1. Οι αιτήσεις για την έκδοση πιστοποιητικού υποβάλλονται στις αρμόδιες αρχές των κρατών μελών κάθε Δευτέρα έως τις 13.00 και, εάν η ημέρα αυτή δεν είναι εργάσιμη, την επόμενη εργάσιμη ημέρα. Οι αιτήσεις για την έκδοση πιστοποιητικού μπορούν να υποβληθούν για πρώτη φορά τη Δευτέρα 8 Ιανουαρίου 1990. 2. Τα κράτη μέλη ανακοινώνουν στην Επιτροπή με τέλεξ, το αργότερο μέχρι τις 17.00 της επομένης της ημέρας της υποβολής της αίτησης που προβλέπεται στην παράγραφο 1, για κάθε αίτηση: - την ποσότητα για την οποία ζητείται ένα πιστοποιητικό, - την καταγωγή του προϊόντος, - το όνομα του αιτούντος, - την ονομασία του σκάφους που αναγράφεται στο τετραγωνίδιο 20. 3. Το αργότερο την Παρασκευή που ακολουθεί την ημέρα κατάθεσης των αιτήσεων, η Επιτροπή καθορίζει και ανακοινώνει με τέλεξ στα κράτη μέλη το βαθμό στον οποίο δόθηκε συνέχεια στις αιτήσεις για την έκδοση πιστοποιητικών. 4. Τα πιστοποιητικά εισαγωγής εκδίδονται την πέμπτη εργάσιμη πιου ακολουθεί την ημέρα κατάθεσης, για τις αιτήσεις που διαβιβάζονται σύμφωνα με την παράγραφο 2. Άρθρο 8 Το πιστοποιητικό εισαγωγής περιλαμβάνει στο τετραγωνίδιο 24 μία από τις ακόλουθες ενδείξεις: - Exaccion reguladora a percibir: 6 % ad valorem - Importafgift: 6 % af vaerdien - Zu erhebende Abschoepfung: 6 % des Zollwerts - Εισφορά προς είσπραξη: 6 % κατ' αξία - Amount to be levied: 6 % ad valorem - Prelevement a percevoir: 6 % ad valorem - Prelievo da riscuotere: 6 % ad valorem - Toe te passen heffing: 6 % ad valorem - Direito nivelador a cobrar: 6 % ad valorem. Άρθρο 9 1. Κατά παρέκκλιση του άρθρου 8 παράγραφος 4 του κανονισμού (ΕΟΚ) αριθ. 3719/88, η ποσότητα που τίθεται σε ελεύθερη κυκλοφορία δεν μπορεί να υπερβαίνει εκείνη, που αναγράφεται στα τετραγωνίδια 17 και 18 του πιστοποιητικού εισαγωγής· ο αριθμός 0 αναγράφεται, για το σκοπό αυτό, στο τετραγωνίδιο 19 του εν λόγω πιστοποιητικού. 2. Εφαρμόζεται το άρθρο 33 παράγραφος 5 του κανονισμού (ΕΟΚ) αριθ. 3719/88. Άρθρο 10 Τα εκδιδόμενα πιστοποιητικά ισχύουν από την ημέρα της έκδοσής τους μέχρι το τέλος του δεύτερου μήνα που έπεται της ημερομηνίας αυτής. Εντούτοις, η εν λόγω διάρκεια ισχύος δεν δύναται να υπερβαίνει τις 31 Δεκεμβρίου του έτους έκδοσης του πιστοποιητικού. ΤΙΤΛΟΣ ΙΙΙ Τελική διάταξη Άρθρο 11 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Δεκεμβρίου 1989.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 3489
1602
5842
2416
3156

EuroVoc IDs (Expanded): 3489
1602
5842
2416
3156

Dataset Source: meu

Split: train